**SAVJETOVANJE O NOVOM KODEKSU KORPORATIVNOG UPRAVLJANJA**

**Uvod**

Kodeks korporativnog upravljanja koji su donijeli Hrvatska agencija za nadzor financijskih usluga i Zagrebačka burza zadnji je put izmijenjen 2010. godine. Od tada su postignuti značajni napreci u praksama upravljanja, a koje se odražavaju u nedavno izmijenjenim kodeksima ostalih europskih zemalja te u zakonodavstvu Europske unije. Izmjene nacionalnog zakonodavstva također su uvele obvezujuće zahtjeve o pitanjima koja su prethodno bila uređena samo u Kodeksu.

Nacrt novog Kodeksa izrađen je uzimajući u obzir ove izmjene zakona i praksi te druga događanja koja utječu na hrvatsko tržište kapitala. Također odražava poglede društava i ulagatelja iznesenih tijekom niza radionica održanih u organizaciji savjetnika Hanfe i Zagrebačke burze tijekom 2018. godine.

Cilj je bio kreirati kraći i jednostavniji Kodeks, koji jasnije određuje što znači dobra praksa, istodobno skraćujući vrijeme koje je društvu potrebno za izvještavanje.

Svrha je savjetovanja prikupiti mišljenja o tome postavlja li nacrt Kodeksa standarde korporativnog upravljanja koji su prikladni i primjereni za trgovačka društva uvrštena na uređeno tržište u Republici Hrvatskoj, kao i mišljenja o pojedinim odredbama Kodeksa.

Novi Kodeks stupa na snagu 1. siječnja 2020. godine te će se primjenjivati na sva društva čije su dionice uvrštene na uređeno tržište kojim upravlja Zagrebačka burza.

**Tko bi trebao sudjelovati u ovom savjetovanju?**

Sve zainteresirane strane su slobodne iznijeti svoje komentare, a osobito su dobrodošli komentari:

* društava i njihovih savjetnika u vezi eventualnih praktičnih pitanja zbog kojih bi provođenje neke od preporuka Kodeksa bilo problematično; te
* ulagatelja po pitanju hoće li preporuke – ako ih društva usvoje – te dodatne informacije koje Kodeks zahtjeva od društava povećati njihovo povjerenje u društva uvrštena na burzu.

**Kako se odazvati na ovo savjetovanje**

**Odgovori trebaju biti popunjeni na priloženom obrascu. Odgovore treba poslati na kodeks@zse.hr.**

**Odgovori moraju biti zaprimljeni do srijede, 29. svibnja 2019.**

**Primjena i izvještavanje o primjeni Kodeksa**

Novi Kodeks ima drugačiju strukturu od sadašnjeg Kodeksa. Sastoji se od deset poglavlja, od kojih je svako podijeljeno na tri sastavna dijela:

* Svrhaopisuje razloge iz kojih su pitanja pokrivena u tom poglavlju važna za učinkovito upravljanje, te služi kao objašnjenje;
* Načela opisuju ciljeve na visokoj razini koje je potrebno postići; i
* Odredbe, koje sadržavaju preporučene dobre prakse.

Novi Kodeks funkcionirat će na temelju istog principa „postupi ili objasni“ kao i sadašnji Kodeks, uz jednu razliku - u slučajevima u kojima društva ne postupaju prema odredbi Kodeksa, od njih se očekuje objašnjenje na koji način njihove poduzete mjere upravljanja ispunjavaju načela Kodeksa.

Društva će biti dužna ispuniti dva upitnika, koja će zamijeniti sadašnje upitnike korporativnog upravljanja koje pripremaju pojedinačno Zagrebačka burza i Hanfa. Prvi upitnik tražit će od društva da naznače jesu li postupali prema Kodeksu te - u slučaju da nisu - objasne zašto nisu. Drugi upitnik od društva će tražiti pružanje informacija o svojim praksama upravljanja. Oba upitnika bit će dostavljena Hanfi preko jedinstvene internetske platforme, što bi trebalo skratiti vrijeme koje će društva utrošiti u izvještavanje.

**Izmjene Kodeksa**

Glavna svrha revidiranja Kodeksa jest izbjegavanje preklapanje sa zakonima, uklanjanje suvišnih ili nepotrebnih detalja i skraćivanje vremena koje društva trebaju utrošiti na izvještavanje, a da se pritom zadrže visoki standardi korporativnog upravljanja.

Najvažnije promjene tiču se odgovornosti uprava i nadzornih odbora, raznolikosti članova uprave i nadzornog odbora (posebice spolne raznolikosti) te neovisnosti nadzornog odbora i njegovih odbora.

Iako postoji mnogo podudarnosti između dvije verzije Kodeksa, nacrt novog Kodeksa uključuje neke preporučene prakse koje su u potpunosti nove. Posebice bi bilo korisno čuti mišljenja ispitanika u pogledu sljedećih pitanja:

* Društva trebaju objaviti pravila ponašanja za članove nadzornog odbora i uprave kao i za radnike (Poglavlje 1 nacrta Kodeksa) i ustanoviti proceduru izvještavanja o pretpostavljanim povredama tih pravila ili zakona (Poglavlje 7);
* Društva trebaju postaviti ciljeve za udio ženskih članova u nadzornom odboru i upravi te jednom godišnje izvještavati o napretku u ostvarenju tih ciljeva (Poglavlje 3);
* Društva trebaju ustrojiti takav profil uprave i nadzornog odbora koji će imati utvrđenu kombinaciju vještina, iskustva i drugih svojstava potrebnih za upravu i nadzorni odbor (Poglavlje 4 i 5);
* Društva trebaju odrediti pojedinca koji će izvršavati dužnosti tajnika društva (Poglavlje 4);
* Najkraći rok držanja svih dionica ili opcija dodijeljenih članovima uprave treba biti propisan, a članovi nadzornog odbora ne bi trebali primati nagradu na temelju uspjeha (Poglavlje 6);
* Društva trebaju ustrojiti formalne mehanizme za interakciju za manjinskim dioničarima i ključnim zainteresiranim stranama (Poglavlje 9 i 10); i
* Društva trebaju objaviti politike društva o utjecaju njihovog poslovanja na okoliš i zajednicu, kao i politike se odnose na ljudska prava te suzbijanje mita i korupcije (Poglavlje 10).

**Idući koraci**

Nakon ovog savjetovanja, plan je usvojiti i objaviti novi Kodeks te osigurati društvima dostupnost novih upitnika za izvještavanje prije kraja godine.

Za društva čije su dionice uvrštene na burzu kasnije ove godine bit će osigurana edukacija o primjeni Kodeksa i ispunjavanju upitnika o izvještavanju. Kao dio savjetovanja društva su pozvana navesti određene teme ili prakse koje su obuhvaćene u novom Kodeksu, a o kojima bi edukacija ili smjernice bile dobrodošle.

Hanfa i Zagrebačka burza svjesne su da društva koja još ne postupaju u skladu s nekim odredbama novog Kodeksa možda neće imati dovoljno vremena za prilagodbu do 1. siječnja 2020., kada će Kodeks stupiti na snagu. Međutim, potičemo nadzorne odbore i uprave da zajednički rasprave novi Kodeks. Na taj će način identificirati nove odredbe po kojima trebaju postupati te da u tu svrhu uspostave planove i raspored postupanja.